ประกาศกรมสวัสดิการและคุ้มครองแรงงานเรื่อง หลักเกณฑ์และวิธีการเลือกตั้งกรรมการผู้แทนลูกจ้าง--------------------------------- อาศัยอํานาจตามความในข้อ 24 (2) แห่งกฎกระทรวงกําหนดมาตรฐานในการบริหารและการจัดการด้านความปลอดภัย อาชีวอนามัย และสภาพแวดล้อมในการทํางาน พ.ศ. 2549 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 31 มาตรา 35 มาตรา 48 และมาตรา 50 ของรัฐธรรมนูญแห่งราชอาณาจักรไทย บัญญัติให้กระทําได้ โดยอาศัยอํานาจตามบทบัญญัติแห่งกฎหมาย อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้ข้อ ๑ ประกาศนี้เรียกว่า "ประกาศกรมสวัสดิการและคุ้มครองแรงงาน เรื่อง หลักเกณฑ์และวิธีการเลือกตั้งกรรมการผู้แทนลูกจ้าง"ข้อ ๒ ประกาศนี้ ให้ใช้บังคับตั้งแต่วันประกาศเป็นต้นไปข้อ ๓ ให้นายจ้างแต่งตั้งลูกจ้างระดับปฏิบัติการซึ่งไม่ประสงค์จะสมัครรับเลือกตั้งเป็นกรรมการผู้แทนลูกจ้างจํานวนไม่น้อยกว่าสามคน แต่ไม่เกินห้าคน เป็นคณะกรรมการดําเนินการเลือกตั้งข้อ ๔ ให้นายจ้างแจ้งให้ลูกจ้างทุกคนซึ่งได้รับการแต่งตั้งเป็นคณะกรรมการดําเนินการเลือกตั้งทราบ และปิดประกาศรายชื่อคณะกรรมการดําเนินการเลือกตั้งโดยเปิดเผย ณ สถานที่ทํางานของลูกจ้าง เพื่อให้ลูกจ้างได้ทราบทั่วกัน ทั้งนี้ ภายในสามวัน นับแต่วันที่แต่งตั้งข้อ ๕ ให้คณะกรรมการดําเนินการเลือกตั้งดําเนินการประกาศกําหนดวัน เวลา สถานที่รับสมัคร และจํานวนกรรมการผู้แทนลูกจ้างที่จะได้รับการเลือกตั้ง ภายในห้าวัน นับแต่วันที่นายจ้างปิดประกาศรายชื่อตามข้อ 4 ทั้งนี้ ต้องกําหนดวัน และเวลาให้ผู้ที่จะสมัครรับเลือกตั้งเป็นผู้แทนลูกจ้างยื่นใบสมัครได้ภายในระยะเวลาไม่น้อยกว่าสามวัน แต่ไม่เกินห้าวัน นับจากวันประกาศรับสมัครข้อ ๖ ภายใต้บังคับข้อ 3 ลูกจ้างระดับปฏิบัติการในสถานประกอบกิจการทุกคนมีสิทธิสมัครรับเลือกตั้งเป็นกรรมการผู้แทนลูกจ้าง ลูกจ้างระดับปฏิบัติการในสถานประกอบกิจการทุกคน รวมทั้งลูกจ้างซึ่งได้รับการแต่งตั้งเป็นคณะกรรมการดําเนินการเลือกตั้งมีสิทธิลงคะแนนเสียงเลือกตั้งข้อ ๗ เมื่อสิ้นสุดระยะเวลาการรับสมัครแล้ว หากมีจํานวนผู้สมัครรับเลือกตั้งเท่ากับจํานวนกรรมการผู้แทนลูกจ้างที่ได้ประกาศไว้ตามข้อ 5 ให้นายจ้างแต่งตั้งผู้สมัครรับเลือกตั้งนั้นเป็นกรรมการผู้แทนลูกจ้าง ในกรณีที่ไม่มีผู้ใดสมัครรับเลือกตั้ง หรือมีจํานวนผู้สมัครรับเลือกตั้งน้อยกว่าจํานวนกรรมการผู้แทนลูกจ้างที่ได้ประกาศไว้ตามข้อ 5 ให้คณะกรรมการดําเนินการเลือกตั้งดําเนินการประกาศรับสมัครใหม่ หรือประกาศรับสมัครเพิ่ม แล้วแต่กรณี โดยต้องกําหนดระยะเวลารับสมัครใหม่ไม่น้อยกว่าสองวัน หากดําเนินการรับสมัครใหม่ตามวรรคสองแล้วไม่ได้มาซึ่งกรรมการผู้แทนลูกจ้างครบตามจํานวนที่ได้กําหนดไว้ตามข้อ 5 ให้นายจ้างแต่งตั้งผู้สมัครรับเลือกตั้ง ถ้ามี และลูกจ้างระดับปฏิบัติการอื่นซึ่งไม่เป็นคณะกรรมการดําเนินการเลือกตั้ง และไม่ได้สมัครรับเลือกตั้ง เป็นกรรมการผู้แทนลูกจ้างจนครบจํานวนข้อ ๘ เมื่อสิ้นสุดระยะเวลาการรับสมัครแล้ว หากมีจํานวนผู้สมัครรับเลือกตั้งมากกว่าจํานวนกรรมการผู้แทนลูกจ้างที่ได้ประกาศไว้ตามข้อ 5 ให้คณะกรรมการดําเนินการเลือกตั้งดําเนินการดังต่อไปนี้ เพื่อให้ได้รายชื่อกรรมการผู้แทนลูกจ้างภายในสิบวันนับแต่วันที่สิ้นสุดระยะเวลาการประกาศรับสมัคร (1) ประกาศรายชื่อและหมายเลขประจําตัวผู้สมัครรับเลือกตั้ง (2) ประกาศกําหนดวัน เวลา และสถานที่เลือกตั้งข้อ ๙ ให้นายจ้างจัดทําบัญชีรายชื่อลูกจ้างระดับปฏิบัติการทุกคนในสถานประกอบกิจการเป็นสองชุด ส่งให้คณะกรรมการดําเนินการเลือกตั้งหนึ่งชุดก่อนวันเลือกตั้ง อีกหนึ่งชุดปิดประกาศไว้ให้ลูกจ้างตรวจดูรายชื่อก่อนวันเลือกตั้งไม่น้อยกว่าสามวัน ในกรณีที่ไม่มีรายชื่อลูกจ้างระดับปฏิบัติการผู้ใดในบัญชี หรือบัญชีรายชื่อลูกจ้างดังกล่าวไม่ถูกต้อง ลูกจ้างระดับปฏิบัติการมีสิทธิคัดค้านและขอให้นายจ้างแก้ไขให้ถูกต้องได้ ให้นายจ้างดําเนินการแก้ไขให้ถูกต้องโดยเร็ว และปิดประกาศพร้อมส่งบัญชีรายชื่อลูกจ้างระดับปฏิบัติการใหม่ให้คณะกรรมการดําเนินการเลือกตั้งก่อนวันเลือกตั้งข้อ ๑๐ การเลือกตั้งผู้แทนลูกจ้างให้กระทําโดยวิธีลงคะแนนลับ วิธีลงคะแนนลับตามวรรคหนึ่ง ให้คณะกรรมการดําเนินการเลือกตั้งจัดให้มีการลงคะแนนเสียงในบัตรเลือกตั้งและนําไปใส่ในหีบบัตรเลือกตั้งตามวัน เวลา และสถานที่ที่กําหนดข้อ ๑๑ เมื่อสิ้นสุดระยะเวลาการเลือกตั้งแล้ว ให้คณะกรรมการดําเนินการเลือกตั้งนับคะแนนเสียงทั้งหมดโดยเปิดเผยทันที เมื่อนับคะแนนเสียงเสร็จแล้ว ให้คณะกรรมการดําเนินการเลือกตั้งประกาศผลการนับคะแนนเสียงและจัดทําบัญชีรายชื่อเรียงลําดับผู้ได้รับคะแนนเสียงมากที่สุดตามลําดับจนถึงผู้ได้รับคะแนนเสียงน้อยที่สุด ในกรณีที่มีผู้ได้คะแนนเสียงเลือกตั้งเท่ากันในลําดับใด ให้จับสลากเพื่อเรียงลําดับระหว่างผู้ได้คะแนนเสียงเท่ากันนั้นโดยเปิดเผย ให้ผู้สมัครรับเลือกตั้งซึ่งได้คะแนนเสียงมากที่สุดตามลําดับครบจํานวนกรรมการผู้แทนลูกจ้างที่ได้ประกาศไว้ตามข้อ 5 เป็นกรรมการผู้แทนลูกจ้าง ที่เหลือให้ขึ้นบัญชีรายชื่อสํารองไว้ข้อ ๑๒ ให้คณะกรรมการดําเนินการเลือกตั้งแจ้งผลการเลือกตั้งให้นายจ้างทราบภายในสามวัน นับแต่วันสิ้นสุดการเลือกตั้งข้อ ๑๓ ให้ผู้แทนลูกจ้างซึ่งได้รับการเลือกตั้งตามข้อ 11 หรือได้รับการแต่งตั้งตามข้อ 7 มีหน้าที่และสิทธิในฐานะกรรมการความปลอดภัย อาชีวอนามัย และสภาพแวดล้อมในการทํางานนับแต่วันเลือกตั้งหรือวันแต่งตั้ง แล้วแต่กรณีข้อ ๑๔ ในกรณีที่กรรมการผู้แทนลูกจ้างพ้นจากตําแหน่งก่อนครบวาระ ให้ลูกจ้างซึ่งได้คะแนนเสียงในลําดับถัดไปตามบัญชีรายชื่อตามข้อ 11 เป็นกรรมการผู้แทนลูกจ้างแทนตําแหน่งที่ว่างถ้าไม่มีลูกจ้างในบัญชีรายชื่อดังกล่าวเหลืออยู่ ให้นายจ้างจัดให้มีการเลือกตั้งกรรมการผู้แทนลูกจ้างตามข้อกําหนดข้างต้น ทั้งนี้ ต้องดําเนินการให้เสร็จสิ้นภายในสามสิบวัน นับแต่วันที่ตําแหน่งว่าง และให้กรรมการผู้แทนลูกจ้างซึ่งแทนตําแหน่งที่ว่างดํารงตําแหน่งเท่ากับวาระที่เหลืออยู่ของกรรมการผู้แทนลูกจ้างที่ตนแทนข้อ ๑๕ ให้นายจ้างอํานวยความสะดวก จัดหาอุปกรณ์สําหรับลงคะแนนเสียงเลือกตั้งและออกค่าใช้จ่ายในการดําเนินการเลือกตั้งตามประกาศนี้ผู้มีอํานาจลงนาม - ประกาศ ณ วันที่ 22 สิงหาคม พ.ศ. 2549 ผดุงศักดิ์ เทพหัสดิน ณ อยุธยาอธิบดีกรมสวัสดิการและคุ้มครองแรงงาน